Kuigi Goldberg on juba Esiiliiga klubisse üles antud, siis eilses 0:0 viigimängus FC Elva vastu endine noortekoondislane siiski kaasa ei teinud. Meeskonna peatreeneri Tarmo Rebase sõnul kimbutas teda kerge vigastus, vahendab Soccernet.ee.

"Ta pole aasta aega trenni teinud ja esimeses trennis tõmbas kohe lihase ära. Motivatsioon on tal suur. Loodan, et ta toob värskust juurde, sest seda on meil vaja. Kõik läheb praegu nagu raudtee peal, ühel liinil," sõnas Rebane.

Goldberg liitus 2016. aasta suvel Tarvast Iisraeli kõrgliigaklubi Ironi Ashdodiga. Toona lõi ta hooaja esimese poolega Tarva eest meistriliigas kümne mänguga ühe värava.

Varem on 25-aastane Goldberg Eestis mänginud Floras, Valgas, Elvas, Viljandis, Paides ja Nõmme Kaljus.

Välismaal on ta lisaks Iisraelile pallinud Soomes ja Austraalias.